钦定古今图书集成/明伦汇编/官常典/第519卷 > 移剌塔不也
## 钦定古今图书集成/明伦汇编/官常典/第519卷 > 移剌塔不也

按《金史》本传：“塔不也，东北路猛安人。明昌元年，累官
西上阁门使。二年，袭父谋克。泰和伐宋有功，遥授同
知庆州事，权迪列糺详稳。丁父忧，起复西北路招讨
判官，改尚辇局使、曹王傅。贞祐二年，迁武宁军节度
使，招徕中都，糺军无功，平章高琪庇之，召为武卫军
都指挥使，应奉翰林文字。完颜素兰尝面奏高琪党”
比，语在《高琪传》。寻知河南府事兼副统军，徙彰化军
节度使。上言尽籍山东、河间、大名猛安人为兵，老弱
城守，壮者捍御。又言：“河东地险人勇，步兵为天下冠，
可尽调以戍诸隘。”从之。自是河东郡县屯兵少，不可
守矣。改知临洮府事，兼陕西副统军。贞祐三年十一
月，破夏兵于熟羊寨。平章高琪率宰臣入贺曰：“塔不
也以少败众，盖陛下威德所致。”宣宗曰：“自古兴国，皆
赖忠贤，今兹立功，皆将率诸贤之力也。”乃以塔不也
为劝农使，兼知平凉府事，进阶银青荣禄大夫。四年，
伐西夏，攻威、灵、安、会等州。兴定元年，知庆阳府事。三
年，迁元帅左都监，卒。